Jørn Dohrmann (DF), 2002-11-29:
I Dansk Folkeparti finder vi, at det menneskelige liv har krav på beskyttelse og dermed også beskyttelse mod kloning.
I Dansk Folkeparti anser vi også dyr for at være levende væsener, og derfor synes jeg også, at dyrelivet har krav på beskyttelse.
Den dybere årsag er jo, at nogle forskere ønsker at få fjernet forbuddet mod fødslen af nogle klonede dyr, fordi det ifølge dem er vigtigt for forskerne at kunne afgøre, om de klonede dyr er levedygtige eller ej.
Der er nogle forskere, der har presset Folketingets medlemmer til en ydergrænse, og det er i sig selv forkasteligt, men grundholdningen i Dansk Folkeparti er også, at kloning af dyr er unaturlig, for kloning betyder jo helt konkret kopiering af et andet individ.
I Dansk Folkeparti har vi fra starten sagt nej til, at forskerne måtte have lov til at gå videre med deres tre klonede kalvefostre.
Derfor er det glædeligt, at statsministeren kunne fornemme, at der ikke var flertal for en sådan beslutning og på sit ugentlige pressemøde i onsdags konstaterede, at regeringen først ville komme med et lovforslag på området i år 2003. Dansk Folkeparti vil nok også fastholde sit nej på det tidspunkt, men det er glædeligt, at regeringen heller ikke vil ligge under for pres fra nogle forskere.
Man har forelagt os det billede, at det nu er tre kalve, der skal slagtes, inden de er født.
Det er selvfølgelig tragisk, men forskerne kendte jo betingelserne, inden de besluttede sig for forsøgene.
Hvis vi gav tilladelse til, at forskerne kunne gennemføre dette eksperiment, er risikoen så ikke, at de ville komme igen og forlange en ny grænse, så de kunne fortsætte deres dagsorden?
Kopiering kan foregå via gensplejsning, som ikke nødvendigvis skal foregå med menneskelig hjælp.
En kopi lavet i en kopimaskine illustrerer meget godt en kloning af det oprindelige dokument.
Et eksempel på en ikkemenneskelig skabt kloning er en kartoffelsætning, hvor man får en hel kartoffelplante fyldt med kartofler mage til den, man gravede ned i jorden i første omgang; kartofler med samme bakterier, samme genetiske sammensætninger, gærceller osv.
Det er naturligt.
Det, man ønsker nu, er unaturligt, for nu begynder vi at tale om en menneskeskabt kloning.
Der har været mange fantasier fra bl.a. forskere og eksperter om, hvad man kan bruge den her teknik til.
Nogle mener, at den skal bruges til at genskabe kæledyr, andre vil skabe ens dyr til dyreforsøg, som man bl.a. kan bruge til udvikling af kosmetiske præparater.
For andre drejer det sig om muligheden for at få et mere effektivt landbrug.
Ja, mulighederne er mange, og perspektiverne er skræmmende.
Det kan være en farlig glidebane at komme ind på.
Hvad bliver det næste, vi skal tage stilling til inden for bioteknologien?
Måske om man må sætte en frostresistent celle ind i dyr, så de ikke kan fryse.
Vi synes ikke, vi skal lege med naturen på den måde. Hver gang vi udvikler nye grænseoverskridende teknikker, er der stor risiko for, at vi mister respekten for og troen på nogle af de grundlæggende værdier i vores samfund.
Jeg tror, vi skal tænke lidt mere på at have en debat om, hvor vi rent faktisk ønsker, at grænsen skal gå.
Dansk Folkeparti er modstander af enhver form for reproduktiv kloning af dyr og mennesker samt enhver forskning, der sigter på at klone sig frem til nye individer.
Derimod støtter vi bioteknologisk forskning, så længe forskningen sigter på udvikling af nye mediciner.